drie outas en kerspasteitjies | soutenpeper's Blog
By niël stemmet	my ma vertel gister by die kerstafel en toe kom bly die herinneringe soos ‘n engel in my kop.
op dassieshoek het die volk altyd ou krismis by die huis kom sing. dan bak ouma nellie soetgoed en kry elke gesin ‘n krismisboks. dan staan die volk neffens die eetkamervenster onder die akkerboom, geskrop van kop tot toon, elk met sy eie nuwe winkel krismisklere aan. ek onthou ook ‘n bend van konsertina, ‘n saagkitaar en iewers ‘n trompet of was dit later in die staptyd van my lewe ?
die voorsanger met die mooiste stem sit die noot in – en dan begin hulle die offerhandes van krismisliedgoed voor oubaas koot en oumies nellie se voete te le. ‘n stem vermaan : sing mooi , kleinmiena jou tune is eit !
sti—lle-na-g hei—lig–e nag
a—lles rus ei-n-saam wag
by ha kin—-tjie met je—sus soe trou
soe—-te jim—mel–se ru—s, soe—te jim—mel-se rus
- die lied van joseph mohr word uitgerek en swaai soos ‘n ou skoppelmaai van woord tot woord , die monde trek hom soos ‘n lang bond sleep agter ‘n bruid aan.
ons sit dan stil om die eetkamertafel, my ma vee ‘n traan, die parafienlampe se gssss tppp die enigste geluid, buiten die krismisliedgoed wat soes ‘n bont lappieskombers om onse ore kom le.
na die konsert doen oupa ‘n gebed vir die volk en dan word die krismisboks oorhandig met vreeslike dankie oubaas en oumies prewels. die kjenders se oge blink om te sien wat daar die jaar in die krismisboks is.
nou een jaar het oupa vir elke volksgesin ‘n draadloos gegee. dit was nou vir jou ‘n groot krimisboks en die volk het vir jare daarna nog gepraat van die geskenk. maar oupa had ‘n voorwaarde. in sy kreukelstem met het hy gese : elke vrydagmiddag moet julle die radio’s kom inhandig vir die naweek !
die volk was verstom, want wat vir ‘n krismisboks is dit dan daai, maar sien oupa het gesensuur, en sy sensuur was op die skoffelmusiek wat oor die draadloos gespeel is , veral springbokradio . vrydaemiddae het die volk elkeen ‘n kan wyn gekry, elkeen het sy eie kan onder die wakende oe van oupa kom vul. en dan was daar altyd groot partytjie en baklei die aand onder by die volk se huise en oupa het gese musiek sou net die onguurheid verder aanblaas
dawid bak die heerlikse kerspateie of soos hul hom in ingels roep mince pies
500 g gekapte droevrugte
120 g gerasperde appel [ skil hom eers en haal die stronk uit]
120 g gemengde lemoenskil – fyngekap
120 g skaapvet of botter
120g gekapte amandels
die fyn skil en sap van ‘n groot tuinsuurlemoen
50 ml brandewyn of rum – lekkerder
2 ml vars gerasperde neut
1 ml fynsout
maak ‘n pasteideeg van 200 g koekmeel en 110g botter, knippie fynsout, 1 e suiker en ‘n paar lepels water om dit te bind
meng eers meel, sout en suiker, vryf dan die botter in en bind met water, rol uit in 2 sirkels – 1 kleiner vir bo en ‘n groter sirkel vir onder – dws daar waar die vulsel gaan slaap, plaas die groot sirkel onder in jou pannetjies , skep die vulsel in – sit die boonste sirkel op – druk die deegies vas met jou vingers en maak met ‘n vurk mooi rante. prik die bo-kant van die pasteitjies – sit die hele pan met pasteitjies in die yskas vir ‘n uur. smeer die bokante met melk bak op 180 C vir 10 tot 15 minute
die ster gesien en die engel geglo
die krip gesien en neergekniel
nederig gele voor God se klong
vir ‘n kindjie wat ook die volk sou red…
Oor die hele affere het uit ‘n hoek
‘n broeis hantam agterdogtig gekloek
koskenner, reisiger, skrywer, fotojoernalis, versamelaar, restaurant-en wynplaaskonsultant, kunsversamelaar, gastehuiseienaar, musiekliefhebber, natuurliefhebber, storieverteller, luisteraar en binne-en buitehuisekonsultant kopiereg voorbehou | concept and copyright protected : neil stemmet 2012	View all posts by niël stemmet	This entry was posted on Sunday, December 26th, 2010 at 10:13 vm	and posted in kersgebak.	You can follow any responses to this entry through the RSS 2.0 feed.	« pienangvleis op my aia hanna se manier
2 Responses	to “drie outas en kerspasteitjies”	marietjieb	Januarie 25th, 2011 at 4:50 nm
En laat ek dit nou beaam: David se kerspasteitjies is tops.
Log in to Reply	toortsie	Januarie 3rd, 2011 at 7:24 vm
Oupa was wys. Want as daai mos getrek heet, was die jutebox dalk ook in die gevaar!
Maar jou storie is SO kosbaar! Baie dankie!